**Fejring af unge håndværkstalenter**

**Torsdag blev der uddelt legater til dygtige håndværkselever, som har vist talent inden for deres fag, men også været gode klassekammerater eller på andre måder gjort en ekstra indsats.**

- Vi er samlet her i dag for at fejre jer, der med flid og dygtighed har gjort jer ekstra bemærket ved jeres svendeprøver og eksamener. Jeg er en kæmpe stor beundrer af mennesker, der kan løse praktiske opgaver af en høj kvalitet, fortalte folketingsmedlemmet Malte Larsen i hans tale til en masse stolte legatmodtagere og deres familier.

Talen fandt sted torsdag aften, hvor håndværkstalenter modtog legater i Helligåndshuset i Randers. Det er en tradition, som ikke kun hylder de fagligt dygtige elever, men også de, der har været gode kammerater, gjort en ekstra indsats og meget andet.

- På vegne af dagens legatmodtagere vil jeg gerne sige tak. Det gør os virkelig stolte og glade. Vores skole og praktiksteder er der, vi udvikler os og vores talenter hver dag. Men talent er ikke nok. Det kræver også hårdt arbejde, og i dag giver os ekstra lyst og energi til at blive endnu bedre til vores fag, fortalte frisørelev Anne Kirk Kjeldsen, der holdt takketalen på vegne af alle legatmodtagerne.

**Efterspurgte elever**

Dygtige faglærte som Anne bliver der brug for i fremtiden, hvor ældre generationer trækker sig tilbage. En problematik, der længe har været kendt, og som også var i fokus under legatuddelingen, som netop var en anerkendelse af de unge, der vælger en karriere inden for håndværksfagene.

- Med legatoverrækkelsen her i Helligåndshuset vil vi gerne sætte fokus på erhvervsuddannelserne og fejre det gode håndværk og de dygtige unge mennesker, der har valgt en karrierevej med masser af muligheder, sagde Bent Oppelstrup, der er områdedirektør på Tradium.

**De følgende virksomheder, fonde og organisationer uddelte legater i Helligåndshuset:**

• Sparekassen Kronjylland

• Verdo

• Randers Håndværker- og Industriforening

• Dansk Metal

• Randers Tandhjulsfabrik

• HR Industries

• Praxis

• Sydbank Fonden

• Arbejdsgiverne Randers Omegn

• Fonden for Flid og Dygtighed

**Om Tradium**

”Tradium, Erhvervsskole og -gymnasier, Randers” er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 430 medarbejdere og underviser ca. 2.600 årselever på seks adresser i Randers og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk